  Майя Бывальцева Удмуртиысь студентъёс ляб тазалыко пиналъёслы мимикая но выросъя студия радъяны 200 сюрс манет грант утӥзы. Со сярысь ивортэ элькунысь Валтӥсь федерал инспекторлэн пресс-службаез. 3-тӥ пӧсьтолэзе Владимир улосвылын Россиысь егитъёслэн «Территория смыслов на Клязьме» форумзы йылпумъяськиз. Отчы быдэс кунысь сюрс пала егит тодосчиос но мерлыко тодосъёсъя дышетӥсьёс пыриськизы. Форум улсын ӵектосъёсты утён ортчиз. Кунэн кивалтонъя покчи академиысь кык студентъёс «Говорящие сердцем» программазэс возьматӥзы но вожвылъяськонын вормисьёс пӧлы шедизы. Программалэсь ужпумзэ усьтӥз одӥгез ӵектосэз кылдытӥсь Валентина Идельбаева. Кылӥсьтэм пиналъёс но быдэ вуымтэос понна чакламын кылдытыны инты, кытын соос тазалыко огъёзъёсынызы ӵош асьсэлэсь быгатонлыкъёссэс усьтыны быгатозы. Нылмуртлэн верамезъя, али огазеясь площадкаос, сыӵе пиналъёсты творчествоя но лулчеберетъя улонэ кыскыны луонлыкъёс уг тырмо. Ӵектос сое ужпумез палэнтыны юрттоз. Ӵектос эскеремын ни Вормон нуналлы но чингыли берпуметӥзэ жингыртонлы сӥзем ужрадъёс улсын. Со сяна, «Говорящие сердца» программа таяз арын «Достояние республики» элькун форумлэсь грантсэ утӥз, озьы ик «iВолга» форумын возьматэмын вал, со Росси азьмуртлэн Приволжск федерал округъя ужоскето муртэзлэн Михаил Бабичлэн кичӧлтэмезъя ортчытӥське. Ӵектосэз быдэсъяны кутскыны чакламын 2016-тӥ арын куарусёнэ. Тегъёс: Мерлык Тазалык Дышетон Ижкар Удмуртия пиналъёс  